**К О Н К У Р С**

**за доделу стипендија у оквиру пројекта „Србија за Србе из региона“ за школску 2020/2021. годину**

**Структура стипендије**

Стипендија у оквиру Пројекта стипендирањa припадника српске националне заједнице из држава у региону учесница Пројекта обухвата:

* бесплатну припремну наставу српског језика (интензиван курс српског језика након доласка у Републику Србију);
* бесплатнo школовање на основним академским и струковним студијама, специјалистичким струковним студијама, мастер академским и струковним студијама, специјалистичким академским или докторским студијама.
* стипендију у износу од 15.000,00 динара месечно;
* бесплатну услугу смештаја и исхране у установама студентског стандарда;
* добровољно здравствено осигурање у складу са прописима и међународним споразумима;
* бесплатну боравишну визу;
* бесплатно признавање средњошколских диплома;
* бесплатно признавање високошколских диплома.

Стипендија у оквиру Пројекта не обухвата:

* путне трошкове приликом доласка и одласка из Републике Србије;
* трошкове јавног градског превоза у Републици Србији;
* трошкове за уџбенике и радне материјале у току студија.

**Услови за добијање стипендије**

Стипендију може да оствари кандидат који испуњава следеће услове:

* припадник је српске националне заједнице у земљама из региона - Република Словенија, Република Хрватска, Босна и Херцеговина, Црна Гора, Република Северна Македонија, Румунија, Република Албанија и Мађарска:
* има држављанство држава у региону које су обухваћене Пројектом;
* млађи је од:
* 21 године за студије првог степена - основне академске студије, основне струковне студије;
* 25 година за специјалистичке струковне студије првог степена и за студије другог степена - мастер академске студије, мастер струковне студије, специјалистичке академске студије;
* 35 година за студије трећег степена - докторске академске студије.
* има одговарајуће образовање: наведено у Закључку Владе Републике Србије који је у прилогу;
* конверзацијски ниво знања енглеског или српског језика.

**Докумeнтација за пријављивање**

Докумeнтација коју доставља кандидат приликом пријављивања:

* **пријава на конкурс са информацијом о два студијска програма која жели да похађа и то у складу са својим претходним образовањем и условима уписа на жељени студијски програм у Републици Србији;**
* **биографија са мотивационим писмом на енглеском или српском језику;**
* **доказ о припадности српској националној заједници и држављанству држава у региону које су обухваћене Пројектом;**
* **фотокопија путне исправе (пасош);**
* **докази о стеченом образовању - оверене фотокопије докумената (средњошколска сведочанства, диплома о завршеном средњем образовању, дипломе о стеченом високом образовању, мастер дипломе, преписе оцена и додатке дипломи);**
* **доказ о знању енглеског или српског језика на конверзацијском нивоу (сертификат, уверење, потврда и сл.);**
* **лекарско уверење не старије од шест месеци којим се потврђује да кандидат не болује од неке заразне болести.**

**Рок за пријављивање**

Рок за слање пријавних формулара са пратећом документацијом је **30. децембар 2020.** године.

**Одабрани стипендисти су у обавези да:**

* **донесу оригиналe докумената (средњошколска сведочанства, дипломе о стеченом високом образовању, мастер дипломе, преписе оцена и додатке дипломи), преведене на српски/енглески језик приликом доласкa у Републику Србију;**
* **донесу оригинал лекарско уверење не старије од шест месеци којим се потврђује да кандидат не болује од неке заразне болести.**

Остале информације које се односе на стипендију су детаљно описане у Закључку Владе Републике Србије који је у прилогу.